Reagime ndaj planit për reforma në Egjipt
Senatori Xhon Keri i ka quajtur "të pazakonta" bisedimet mes nënpresidentit egjiptian dhe opozitës
Një senator i njohur amerikan ka mirëpritur bisedimet e pashembullta ndërmjet nënpresidentit të Egjiptit dhe opozitës, përfshirë lëvizjen e ndaluar Vëllazërimi Mysliman, me qëllim të planifikimit të reformave si rrjedhojë e protestave masive kundër qeverisë. Kryetari i Komitetit të Senatit për Marrëdhënie me Jashtë, demokrati Xhon Keri nga Masaçusets, përshkruan bisedimet mes Nënpresidentit Omar Suleiman dhe përfaqësuesve të opozitës si “të jashtëzakonta”. Zoti Keri foli në program e kanalit NBC , ndërkohë që protestat kundër qeverisë në Egjipt vazhduan për të 13-n ditë. Protestuesit po kërkojnë që Presidenti Hosni Mubarak të japë dorëheqjen menjëherë dhe të mos presë deri pas zgjedhjeve, që priten të mbahen në shtator. Në programin , u paraqit dje edhe ish-drejtori i Agjencisë Ndërkombëtare të Energjisë Atomike, Mohamed ElBaradei, i cili u kthye në Egjipt kohët e fundit dhe ka mbështetur protestuesit. Zoti ElBaradei tha se nuk ka marrë personalisht pjesë në takimin me nënpresidentin dhe se ka pranuar me druajtje lajmin për planin e reformave. Ambasadori i Egjiptit në Uashington, Sameh Shukri, i cili po ashtu foli në programin , këmbëngul se në vend janë bërë ndryshime të vërteta dhe të qëndrueshme. Në një intervistë të xhiruar të enjten për programin e kanalit ABC , Nënpresidenti Suleiman tha se populli egjiptian do të shohë ndryshimet që i kërkojnë demonstruesit. Por ai mohoi mundësinë që Presidenti Mubarak të largohej menjëherë nga pushteti. Mohamed ElBaradei thotë se Presidenti Mubarak duhet të dorëzojë pushtetin, por nuk ka nevojë të largohet nga Egjipti.